Diari Oficial de la Generalitat Valenciana


Sumari del DOGV 3050, del 05-08-1997 (1997/9519)

ORDRE de 30 de juliol de 1997, de la Conselleria de Presidència de la Generalitat Valenciana, per la qual es convoquen per a 1997 les ajudes i subvencions destinades al foment d'activitats i projectes de sensibilització social i/o educació al desenvolupament que realitzen les Organitzacions no governamentals per al desenvolupament (ONGD), en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3050

Data del DOGV
:   05-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9519


Data del document
:   30-07-1997

Organisme emissor
:   Conselleria de Presidència

Tipus de document
:   Ordre

ORDRE de 30 de juliol de 1997, de la Conselleria de Presidència de la Generalitat Valenciana, per la qual es convoquen per a 1997 les ajudes i subvencions destinades al foment d'activitats i projectes de sensibilització social i/o educació al desenvolupament que realitzen les Organitzacions no governamentals per al desenvolupament (ONGD), en l'àmbit de la Comunitat Valenciana.  
La Generalitat Valenciana ha donat suport i ha fomentat les activitats de sensibilització realitzades per organitzacions no governamentals per al desenvolupament, en el marc de la solidaritat i de la difusió de la realitat dels països més desfavorits, per tal d'intentar mostrar les possibles vies de participació que les societats dels anomenats països desenvolupats tenen per pal·liar les diferències existents.  
I en ser conscients de la necessària formació i informació que cal als ciutadans, justificativa en molts casos de la intervenció pública en problemes que són aparentment aliens a la nostra societat, però la incidència dels quals és notable en un món cada vegada més interdependent, la Generalitat Valenciana ha resolt destinar un percentatge dels fons destinats al Programa de Cooperació Internacional al Desenvolupament, a aquestes actuacions.  
L'ordre ofereix a les organitzacions no governamentals per al desenvolupament, amb incidència clara en la societat de la Comunitat Valenciana, participar en la utilització de dits fons, a fi de facilitar les activitats i campanyes que habitualment realitzen i de promoure l'execució d'activitats de més gran impacte social, per donar resposta, alhora, a la gran demanda social detectada.  
Per tot això, i segons el que estableix el Decret 201/1997, de l'1 de juliol de 1997, del Govern Valencià, sobre regulació de les bases per a la cooperació internacional al desenvolupament i del règim específic de transferències de fons destinats a la cooperació amb països en vies de desenvolupament, d'ara en avant Bases de Cooperació.  
Oït el Consell Assessor de la Comissió Executiva per a la aplicació del programa de Cooperació amb Països en Via de Desenvolupament, d'acord amb allò indicat en l'Ordre de 23 de juny de 1989, de la Conselleria de Treball i Seguretat Social, per la qual es regula el Consell Assessor.  
A la vista de la proposta formulada per la Comissió Executiva, per a l'aplicació del programa de Cooperació amb Països en Via de Desenvolupament, d'acord amb allò indicat en el Decret 48/1989, de 4 d'abril, del Consell de la Generalitat Valenciana, pel qual es crea la Comissió Executiva.  
I en ús de les facultats que em confereix la Llei 5/83, de 30 de desembre, de Govern Valencià i la Llei d'Hisenda Pública de la Generalitat Valenciana, text refós, aprovat pel Decret Legislatiu, de 26 de juny de 1991, del Consell de la Generalitat Valenciana,   
ORDENE  
Article 1. Objecte i finalitat de la subvenció  
La Conselleria de Presidència de la Generalitat Valenciana formula la convocatòria pública d'ajudes i subvencions a organitzacions no governamentals per al desenvolupament, el cofinançament d'activitats i projectes de sensibilització social i/o educació al desenvolupament, a executar en la Comunitat Valenciana, que siguen iniciats abans del 31 de desembre de 1997 i el límit d'execució dels quals no depasse els terminis establerts en l'article 9 del Decret 201/1997, de l'1 de juliol del Govern Valencià.  
Article 2. Crèdits pressupostaris  
L'import global màxim destinat a tals projectes o activitats serà de 035.880.405 pessetes que seran finançades amb càrrec a la línia de subvenció amb codi comptable núm. 2323 "Subvenció ONGD i entitats sense ànim de lucre per accions de sensibilització", aplicació pressupostària 63.57.535.23.2, dels crèdits de la Conselleria de Presidència que es financen amb càrrec a l'autorització conferida per la Llei 4/1996, de 31 de desembre, de la Generalitat Valenciana, de Pressupostos per a l'exercici de 1997.   
Article 3. Requisits de les ONGD sol·licitants de la subvenció  
Les organitzacions no governamentals per a el desenvolupament hauran de reunir, a més dels requisits especificats en l'article 5 de les Bases de Cooperació, el fet d'estar legalment constituïdes, com mínim, tres anys abans de la data de publicació d'aquesta ordre i acreditar documentalment l'execució completa i satisfactòria de quatre activitats o projectes de sensibilització social i/o educació solidària, respecte de la realitat dels països en vies de desenvolupament.   
En el cas d'agrupació de ONGD , cadascuna d'elles haurà de complir amb la condició d'estar legalment constituïda i inscrita en el Registre corresponent, i serà suficient amb què la ONGD que actue com a responsable del projecte, acredite la antiguitat requerida en el paràgraf anterior i justifique la seua experiència mitjançant l'acreditació documental de les quatre activitats o projectes de sensibilització social i/o educació al desenvolupament.   
L'acreditació documental haurà d'estar degudament contrastada per les institucions subvencionadores d'aquestes, tret del cas que ho hagueren sigut per la Generalitat Valenciana. En el cas de no haver rebut finançament públic, haurà de ser contrastada per les entitats finançadores del projecte.  
En el cas d'haver rebut algun tipus de subvenció pública, l'acreditació documental de la experiència es realitzarà mitjançant l'aportació d'alguna de la següent documentació:  
- Original o fotocòpia compulsada de la certificació acreditativa de la institució subvencionadora corresponent.  
- Presentació de les fotocòpies compulsades dels oficis, amb registre d'entrada de l'entitat subvencionadora, en què conste clarament la presentació de l'informe final del corresponent projecte.  
- Presentació del resultat d'auditories internes o externes, en què conste específicament la finalització de les activitats al·legades per acreditar la experiència prèvia.  
Article 4. Criteris prioritaris per a la selecció de projectes  
Seran considerats prioritaris aquells projectes en què concórreguen algun o alguns dels següents criteris de selecció:  
- Presentació i realització conjunta per dos o més ONGD   
- Accions adreçades a grups definits de ciutadans i, especialment, a la joventut.   
- Accions que difonguen alguns dels problemes de desenvolupament i els mitjans tècnics i humans necessaris per a la seua solució, en la següent àrea geogràfica:   
a) Iberoamèrica: països de menor desenvolupament relatiu i bosses de pobresa rurals i urbanes   
b) Països del Magrib   
c) Àfrica Subsahariana   
d) Territoris Palestins   
- Accions que difonguen la situació dels sectors més vulnerables de la població en els països en vies de desenvolupament i, en particular, a la infància i joventut, dones, comunitats indígenes, refugiats, desplaçats i retornats.   
- Accions que permeten la participació activa de ciutadans o col·lectius dels països en vies de desenvolupament.   
- Accions que promoguen i difonguen els valors mediambientals dels països en vies de desenvolupament, la seua conservació i millora.   
- Projectes que siguen cofinançats per administracions locals de la Comunitat Valenciana.  
- Projectes que siguen complementaris de projectes iniciats o de pròxima execució en àrees on s'hagen desenvolupat projectes amb èxit, finançats per la Generalitat Valenciana.   
En la valoració dels projectes es tindrà en compte la seua qualitat intrínseca, l'impacte sobre la població de la Comunitat Valenciana i la capacitat de la entitat sol·licitant d'executar, dins del termini previst, el projecte o els projectes presentats.   
Els estudis, publicacions i programes que resulten de l'execució d'aquestes accions, hauran de concedir el mateix tractament lingüístic a les dues llengües oficials.  
Article 5. Termini de presentació de les sol·licituds  
El termini de presentació de projectes de cooperació en la Direcció General de Relacions Externes, per part de les ONGD que desitgen concórrer a aquestes subvencions, començarà l'endemà de la publicació de aquesta Ordre en el Diari Oficial de la Generalitat Valenciana i expirarà el dia 15 de setembre de 1997.  
Article 6. Percentatges de cofinançament  
D'acord amb el que indiquen els articles 6 i 7 de les Bases de Cooperació, la participació financera de la Generalitat Valenciana en els projectes que siguen subvencionats en aquesta convocatòria serà, com a màxim, del 80% del cost total del projecte.   
Article 7. Documents que han d'acompanyar la sol·licitud  
Per a sol·licitar la subvenció, les ONGD hauran de presentar en la Direcció General de Relacions Externes la documentació següent:   
- La documentació acreditativa del que s'ha indicat en l'article 5 del Decret de Bases, com també la documentació exigida en l'article 10.7, de les Bases de Cooperació.  
- L'acreditació de l'experiència indicada en l'article 3 d'aquesta ordre.  
- Informe-sol·licitud, segons el model que figura com Annex I de aquesta Ordre per duplicat i per a cada projecte. L'informe-sol·licitud haurà de ser complimentat en tots els seus termes, i se completarà amb la documentació que se sol·licita en els seus distints apartats i en el seu annex, que es presentarà també per duplicat.   
- Un escrit, firmat pel representant legal de la ONGD, en què se relacionaran els projectes que es presenten, amb indicació, en cada cas, del seu títol respectiu i de la possible complementarietat amb altres projectes, quantitat total sol·licitada en pessetes i, si fa el cas, la seua presentació en comú amb altra o altres ONGD .   
Article 8. Resolució del procediment.  
1. La Comissió Executiva, d'acord amb el que estableix l'article 12 de les Bases de Cooperació, formularà la proposta de resolució a l'òrgan competent en un termini màxim de dos mesos, comptadors a partir de la data d'acabament del termini de presentació dels projectes.  
2. El conseller de Presidència de la Generalitat Valenciana, a proposta de la Comissió Executiva per a l'Aplicació del Programa de Cooperació amb els Països en Via de Desenvolupament, prèvia existència de crèdit pressupostari, dictarà l'oportuna resolució i concedirà, en tot o en part, o denegant la subvenció sol·licitada en el termini màxim de dos mesos, comptadors a partir de la proposta de resolució de la Comissió Executiva. L'esmentada resolució, que serà degudament notificada als sol·licitants, posarà fi a la via administrativa.  
3. La mancança de resolució expressa, dins del termini indicat anteriorment, tindrà efectes desestimatoris de la sol·licitud de subvenció.  
Article 9. Lliurament dels fons  
El lliurament de la subvenció podrà realitzar-se d'una sola vegada, d'acord amb el disposat amb l'article 25 del Decret de Bases 201/1997. Amb caràcter general per al lliurament únic del 100% de la subvenció concedida, caldrà la presentació d'aval per l'import de la citada quantitat. En cas que l'entitat no sol·licite el lliurament del 100%, dins dels cinc dies següents a la notificació de la resolució de concessió, juntament amb la corresponent carta de pagament, l'administració tramitarà el lliurament del 80% de la subvenció concedida, i el lliurament del 20% de la resta quedarà condicionat a la presentació de documents justificatius de la realització del projecte i de la despesa realitzada per import de la subvenció concedida.  
La Conselleria de Presidència es reserva la facultat de requerir, en qualsevol moment, garantia real o personal a l'entitat beneficiària, si circumstàncies objectives així ho justifiquen.  
Article 10. Reformulació del projecte   
En el cas que la subvenció concedida siga inferior a la quantitat sol·licitada, la ONGD responsable del projecte podrà comunicar, durant els 15 dies següents a la notificació de la corresponent resolució, que per l'organització s'ha procedit a reformular el projecte ajustant-se a les noves quantitats.   
La dita formulació no podrà modificar el contingut essencial del projecte, ni les quantitats que, si fa el cas, haguera assumit l'organització si s'haguera concedit la totalitat de la subvenció sol·licitada  
Article 11. Control del projecte i justificació de les despeses  
1. Les entitats beneficiàries de la subvenció hauran de presentar els informes previstos en l'article 23 de les Bases de Cooperació. Els informes d'execució es presentaran amb periodicitat semestral i l'informe final en el termini de dos mesos des de l'acabament del projecte, segons els models d'informe que es facilitaran en la Direcció General de Relacions Externes. A aquests efectes l'organització subvencionada trametrà a la Direcció General de Relacions Externes una certificació acreditativa de la data d'inici de les actuacions, d'acord amb el termini establert en l'article 22.2 de les Bases.  
Els projectes es consideraran acabats una vegada transcorregut el termini previst per a l'execució, que conste en l'informe-sol·licitud. Els possibles retards en la seua execució hauran de ser comunicats a la Direcció General de Relacions Externes, d'acord amb allò establert en l'article 14 del Decret de Bases.  
Si en qualsevol moment la Direcció General de Relacions Externes estimara injustificat, o excessiu, el dit retard, podrà proposar al conseller de Presidència que done per conclòs el projecte, exigir l'informe final i demanar la devolució dels fons no consumits.  
2. La justificació de les despeses es realitzarà mitjançant la presentació dels justificants originals de la despesa o còpies autentificades, d'acord amb el que estableixen els articles 28 i 29 de les Bases de Cooperació, i en el termini fixat per a la presentació de l'informe final del projecte.  
Article 12. Difusió del origen de les subvencions  
Les ONGD hauran de difondre, en tots els casos, l'origen de la subvenció, i incorporar de forma visible el logotip que facilitarà la Direcció General de Relacions Externes, en tot material escrit de difusió o de publicitat, que tinga qualsevol relació amb el projecte subvencionat. Quan les ONGD subvencionades exhibesquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.   
Article 13. Acreditació del compte bancari  
D'acord amb el que disposa l'article 25, de les Bases de Cooperació, les ONGD que siguen beneficiàries de les ajudes i subvencions regulades en aquesta Ordre hauran d'acreditar, en un termini de 15 dies naturals, comptadors des del dia de la notificació de la concessió de la subvenció, l'obertura d'un compte bancari en exclusiva per a les subvencions de la Conselleria de Presidència, en matèria de cooperació al desenvolupament.  
DISPOSICIÓ FINAL  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 30 de juliol de 1997  
El conseller de Presidència,  
JOSÉ JOAQUÍN RIPOLL SERRANO